Al meer SA’ners kies veganismeDeur: Janie Monsieur Al hoe meer Suid-Afrikaners het in die afgelope 12 maande verkies om nie vleis te eet nie, óf om vleisalternatiewe te gebruik. Volgens Willie Peters, algemene bestuurder van bemarking by Checkers, het hulle ŉ toename ervaar in klante wat vra vir veganistiese of plant-alternatiewe tot vleis. “Die vraag na veganistiese, plantgebaseerde, vleis- en suiwelvrye opsies groei toenemend. Of klante nou streng veganisties is of net hul vleisinname wil verminder, ons probeer om in almal se behoeftes te voorsien,” sê Peters. ŉ Veganistiese dieet behels dat jy geen vleis of ander diereprodukte eet nie. Veganiste bly dus weg van suiwel, eiers, heuning en vis. Suid-Afrika is die enigste Afrika-land wat ŉ beduidende aanhang vir veganisme toon, volgens Google se data-giere. The Economist het 2019 selfs as “Die jaar van die Veganiste” verklaar, en vanjaar neem dié gier nog meer toe. Volgens Google se navorsing is Suid-Afrika een van die voorste 30 lande ter wêreld waar veganisme oor die afgelope jaar die gewildste was. Die Wes-Kaap en die Oos-Kaap het die hoogste konsentrasie veganiste. Stellenbosch in die Wes-Kaap het volgens Google die meeste veganiste, gevolg deur Randburg, Kaapstad, Sandton en Port Elizabeth.